VDSS Sklep Pdp 18/2025
Sodna praksa Višjega delovnega in socialnega sodišča, 2025-02-05

Oddelek za individualne in kolektivne delovne spore

mag. Urša Klemenčič (preds.), Jelka Zorman Bogunovič (poroč.), Mojca Dubravica

stroški postopka - uspeh strank v postopku - delni umik tožbe

Za odmero stroškov postopka je pomembno, da je tožnik s tožbo prvotno zahteval znesek v višini 3.785,59 EUR, nato je tožbeni zahtevek delno umaknil za znesek 1.134,29 EUR ter spremenil tožbeni zahtevek tako, da je zahteval 2.651,30 EUR, kar mu ga je sodišče prve stopnje tudi prisodilo. Njegov uspeh v sporu je torej 70 %, uspeh toženke pa 30 %.

I. Pritožbi se ugodi in se izpodbijani sklep o stroških v II. točki izreka spremeni tako, da je toženka dolžna tožniku povrniti stroške postopka pred sodiščem prve stopnje v višini 244,91 EUR v roku 8 dni, v primeru zamude z zakonskimi zamudnimi obrestmi od dneva zamude dalje do plačila.

II. Toženka je tožniku dolžna povrniti stroške pritožbe v višini 279,99 EUR v roku 8 dni, v primeru zamude z zakonskimi zamudnimi obrestmi od 9. dne dalje do plačila.

1. Sodišče prve stopnje je sklenilo, da se postopek v delu, ki se nanaša na teren/vaje ustavi za znesek 1.134,29 EUR. Toženki je naložilo, da tožniku v roku 8 dni iz naslova odrejene pripravljenosti na delo na določenem kraju za naloge za posamezne mesece plača mesečne neto zneske obračunane od navedenih bruto zneskov skupaj z zakonskimi zamudnimi obrestmi od posameznega dneva zapadlosti do plačila kot izhaja iz posamezne alineje I. točke izreka in sklenilo, da stranki sami krijeta vsaka svoje stroške postopka (II. točka izreka).

2. Zoper odločitev o stroških v II. točki izreka se zaradi vseh pritožbenih razlogov pritožuje tožnik. Zatrjuje, da je odločitev o stroških materialnopravno zmotna, ker za odločitev, da stranki sami krijeta vsaka svoje stroške, ni pravne podlage. Trdi, da bi sodišče prve stopnje moralo pri odmeri stroškov upoštevati njegov uspeh, saj je v sporu uspel 70 %. Meni, da odločitev sodišča prve stopnje odstopa od odločitev v podobnih zadevah. Pritožbenemu sodišču predlaga, da izpodbijani sklep o stroških spremeni tako, da naloži toženki v plačilo pravdne stroške v znesku 244,93 EUR.

4. Pritožbeno sodišče je izpodbijani sklep sodišča prve stopnje preizkusilo v okviru pritožbenih razlogov in razlogov, na katere pazi po uradni dolžnosti na podlagi 19. člena Zakona o delovnih in socialnih sodiščih (ZDSS-1) v povezavi z drugim odstavkom 350. člena in 366. člena Zakona o pravdnem postopku (ZPP). Ugotovilo je, da sodišče prve stopnje ni storilo nobene bistvene kršitve določb pravdnega postopka, na katere pazi po uradni dolžnosti, je pa deloma zmotno uporabilo materialno pravo.

5. Tožnik je s tožbo uveljavljal zahtevek za pripravljenost na določnem kraju v skupnem znesku 3.785,59 EUR. Po sprejetih odločitvah Vrhovnega sodišča RS v vsebinsko podobnih zadevah je tožbeni zahtevek delno umaknil (za 1.134,29 EUR) in je vtoževal 2.651,30 EUR bruto. Tako je tožnik, ki je od skupnega zneska 3.785,59 EUR uspel s 2.651,30 EUR, v sporu uspel 70 %.

6. Pritožba utemeljeno uveljavlja, da je v zadevi treba odmeriti stroške postopka glede na uspeh, torej izid postopka. Po ustaljeni sodni praksi sodišče načeloma uporabi pravilo, da vsaka stranka krije svoje stroške, le tedaj, kadar je uspeh strank približno enak in kadar ne gre za bistvene razlike pri višini stroškov ali če obstajajo drugi utemeljeni, razumni, življenjsko sprejemljivi razlogi za takšno odločitev. Glede na to, da je v obravnavani zadevi v stopnji uspeha strank v postopku očitno nesorazmerje, ni pa drugih okoliščin, ki bi terjale uporabo tega pravila, je treba o stroških postopka odločiti glede na uspeh strank v skladu z drugim odstavkom 154. člena ZPP, ob upoštevanju prvega odstavka 158. člena ZPP.

7. Za odmero stroškov postopka je torej pomembno, da je tožnik s tožbo prvotno zahteval znesek v višini 3.785,59 EUR, nato je tožbeni zahtevek delno umaknil za znesek 1.134,29 EUR ter spremenil tožbeni zahtevek tako, da je zahteval 2.651,30 EUR, kar mu ga je sodišče prve stopnje tudi prisodilo. Njegov uspeh v sporu je torej 70 %, uspeh toženke pa 30 %, kar se upošteva pri odmeri stroškov postopka pred sodiščem prve stopnje.

8. Glede na navedeno je pritožbeno sodišče strankama v skladu s prvim odstavkom 155. člena ZPP odmerilo tiste stroške, ki so za pravdo potrebni po Odvetniški tarifi (OT), upoštevaje vrednost spornega predmeta. Tožniku je priznalo nagrado za tožbo v višini 300 točk, nagrado za vlogo z dne 15. 10. 2024 50 točk, nagrado za prvo pripravljalno vlogo 225 točk, 2 % materialnih stroškov in 22 % DDV na odvetniške stroške, skupno 428,59 EUR in glede na uspeh 300,00 EUR.

9. Toženka je za odgovor na tožbo upravičena do nagrade v višini 300 točk in 2 % za materialne stroške, kar znaša 183,60 EUR in glede na uspeh v postopku 55,10 EUR.

10. Po pobotanju je toženka dolžna tožniku v roku 8 dni povrniti 244,91 EUR stroškov postopka, v primeru zamude z zakonskimi zamudnimi obrestmi.

11. Pritožbeno sodišče je pritožbi ugodilo in izpodbijani sklep o stroških spremenilo tako kot izhaja iz izreka tega sklepa (3. točka 365. člena ZPP).

12. Odločitev o stroških pritožbenega postopka temelji na prvem odstavku 165. člena ZPP v zvezi s prvim odstavkom 154. člena ZPP in prvim odstavkom 155. člena ZPP. Toženka je dolžna tožniku, ki je s pritožbo uspel, plačati utemeljeno priglašene stroške po uspehu. Glede na vrednost izpodbijanega dela je upravičen do nagrade za pritožbo v višini 375 točk, kar skupaj z materialnimi stroški in davkom na dodano vrednost znaša 279,99 EUR.

Zakon o pravdnem postopku (1999) - ZPP  - člen 154, 154/2, 158, 158/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.